<classify> MAHAKAMA Kuu Kanda ya Iringa imekubali kusikiliza maombi ya kupinga amri ya kuondolewa chaneli za ndani kwenye visimbuzi vya Azam, DSTV, Zuku na StarTimes iliyotolewa na Mamlaka ya Mawasiliano Tanzania TCRA hivi karibuni. Maombi hayo yaliletwa mahakamani hapo na watu watano kwa niaba ya watumiaji wengine wa visimbuzi hivyo, ambao ni Silvanus Kigomba, Jesca Msambatavangu, Oliver Motto, Sebastian E mmanuel na Hamdun Abdallah.Akisoma uamuzi huo jana, Jaji wa Mahakama Kuu ya Tanzania, Penterine Kente alisema mahakama haioni sababu ya kukubaliana na mapingamizi yaliyowekwa na Wakili wa Serikali, Mwinyiheri Aristaric aliyeiomba mahakama hiyo kutupilia mbali maombi hayo, yaliyoletwa na watu watano kwa niaba ya watumiaji wa visimbuzi hivyo Jaji Kente alisema hoja zilizoletwa na wakili wa serikali, ikiwemo kuomba mahakama kutupilia mbali maombi hayo kwa kuwa muda wa siku 14 unaoitaka mahakama kuanza kuyasikiliza umeshapita, hakubaliani nayo kwani hoja hiyo imejaribu kushawishi mahakama kuwabebesha mzigo waleta maombi ambao wao waliyaleta ndani ya muda kisheria.Maombi mengine ya wakili wa serikali yalikuwa ni mahakama hiyo isisikilize maombi hayo kwa kuwa waleta maombi wameshindwa kuwafikishia samansi baadhi ya washitakiwa na kusababisha kutokuwepo mahakamani. Katika ombi hilo, Jaji Kente alikubaliana na hoja za Wakili wa Waleta Maombi, Edmund Mkwata aliyetaka hoja hiyo itupiliwe mbali kwa kuwa mahakama inayo ruhusa kisheria kusikiliza maombi hayo katika hatua za awali bila upande mwingine kuwepo.Katika ombi la tatu la wakili wa serikali aliomba mahakama kutupilia mbali maombi hayo akidai waleta maombi wameshindwa kuainisha kufungua cha sheria kilichowaongoza kuleta maombi hayo. Katika ombi hilo, Jaji Kente alisema mahakama inakubaliana waleta maombi kwa kuwa mwanasheria wa serikali licha ya kupinga kifungu hicho alishindwa kuainisha kifungu mbadala cha sheria ambacho waleta maombi walipaswa kukitumia. Kutokana na maelezo hayo, Jaji Kente amesema mahakama inatoa ruhusa kwa waleta maombi kuleta mahakamani maombi ya msingi ili mahakama iweze kuyasikiliza na kutolea uamuzi.Akizungumza nje ya mahakama mara baada ya uamuzi huo, mmoja wa waleta maombi Oliver Motto amesema wamefurahishwa na uamuzi huo wa mahakama na wanaamini mahakama itatenda haki katika kusikiliza na kutoa uamuzi wa maombi hayo. Wakili wa upande wa waleta maombi, Chance Luoga alisema wanakwenda kupeleka maombi hayo ya msingi sasa ili kuwezesha mahakama kutoa hukumu ya haki katika maombi hayo.  <topic>: KITAIFA 